מארגנים או מאורגנים?
כמידי שנה, היעדים הפופולאריים ביותר לנופשונים קצרים, שרוב העיסוק בהם הוא רביצה על חוף הים או על שפת הבריכה הם איי יוון (בעיקר כרתים ורודוס), טורקיה וקפריסין - מעוז הקלאבים הים תיכוניים. כבשנים קודמות, גם השנה אלפי משפחות ישראליות ינהרו למלונות הגדולים המנקדים את החופים היפהפיים ויהנו משמש, ים, בריכה ומהאפשרויות הרבות המוצעות בבתי המלון עצמם.
עם זאת, "לא כל המשפחות מחפשות רק חופשות בטן גב", אומרת גלית זכאי, מנהלת השיווק של אשת טורס, "יש משפחות שמעדיפות לשלב גם טיולי יום, המשופעים בארכיאולוגיה ובהיסטוריה של המקום". לדברי זכאי, היעדים המועדפים לחופשה מסוג זה הם מלטה וסיציליה, אשר מאפשרים שהות מהנה על החוף ושכשוך במים, לצד טיולים רגליים במקומות יפהפיים ומעניינים. ניר מזור, מנהל אגף השיווק של קשרי תעופה מוסיף בהקשר זה כי "השנה יש התעוררות בהזמנות ליעדים, שבעבר לא היו קיימים למשפחה הישראלית, כמו סרדיניה וזקינטוס".
טבע וכפרי נופש: בנוסף, בשנים האחרונות הולכת ומתפתחת המגמה שבה משפחות בוחרות לצאת לחופשות המתמקדות בעיקר בטיולים בטבע ובכפרים הקטנים והציוריים הפזורים לאורך הדרך, ולעיתים אף משלבות בדרך פעילויות אתגריות וכדומה. "היעדים הפופולאריים למשפחות המחפשות חופשה כזו הם כפרי נופש בהולנד, היער השחור בגרמניה ואזור האגמים בצפון איטליה", אומר נועם רון, מנהל השיווק של איסתא. כל שלושת היעדים האלה אידיאליים לחופשות משפחתיות, שכן בכולן אפשר למצוא שפע של נקודות טבע יפהפיות, נופים מדהימים וכמובן גם שלל אטרקציות לילדים, כולל פארקי שעשועים, פעילויות אתגריות ואפשרויות נוספות.
"הולנד היא מדינה ידידותית מאוד למשפחות. התושבים נעימים, סבלניים ומסבירי פנים, ויש בה אינספור פעילויות ואטרקציות לכל המשפחה, החל בתחנות הרוח המפורסמות שלה, וכלה בטיולי אופניים נעימים, כך שכל המשפחה יוצאת נשכרת", אומרת ענת חלפי, מנהלת מחלקת אירופה בחברת "השטיח המעופף" ומוסיפה, שהמשיכה לאזור אגם גארדה באיטליה היא "שלל האטרקציות שבו, שבראשן פארק השעשועים גארדה לנד ומובילנד. גם הרי הדולומיטים הם יעד נחשק". רון מוסיף, כי השנה יש "מספר שיא של משפחות, אשר מחפשות להחליף את הקלאבים המוכרים באגן הים התיכון ואת הטיולים בערי הבירה של אירופה הקלאסית בטיולים עם סגנון ותוכן שונים".
כמה זמן נמשכת החופשה הממוצעת? אורך ממוצע של חופשה משפחתית מהסוגים האלה הוא בדרך כלל חמישה ימים עד שבוע. עם זאת, רון מציין כי משפחות הבוחרות לטוס ליעדים מרוחקים יותר, כמו ארצות הברית (בעיקר לפארקים באורלנדו) או תאילנד, יעדיפו באופן טבעי להאריך את חופשתם לשבועיים עד חודש.
אחרי שבחרתם את היעד עבור החופשה המשפחתית האידיאלית שלכם, הצעד הבא הוא לסגור את כל הפרטים הלוגיסטיים של הטיול ולהזמין טיסות, מקומות לינה ורכב. זכאי ומזור שניהם מסכימים כי משפחות ישראליות מעדיפות, בצורה מובהקת, להזמין חבילות חופשה שלמות, המאפשרות לשמור על עצמאות כלשהי במהלך הטיול, מבלי להתעסק עם הפרטים הקטנים. עם זאת, משפחות אחרות מעדיפות לצאת לטיולים מאורגנים, בכדי להוריד מעצמן לגמרי את כל פרטי התכנון ולנסוע בראש שקט. לדברי חלפי "עבור משפחה, אין תחליף לאוטובוס ממוזג וחדיש, שלוקח את המטיילים ממקום למקום, ומלווה קבוצה שמסביר על כל המקומות שמגיעים אליהם במהלך הטיול".
ההחלטה לצאת לטיולים מאורגנים גם מושפעת מהרצון "לראות כמה שיותר", במקום פשוט להישאר בקלאב או במלון, בכדי לנצל את מתקניהם הרבים. כך שהטיולים המאורגנים הפופולאריים מאגדים בתוכם מספר מדינות וכוללים הרבה אטרקציות, הפונות בעיקר לילדים. הטיולים המבוקשים ביותר הם אלה שכוללים את שני הקריטריונים גם יחד. זכאי מספרת, כי כשזה נוגע לטיולים מאורגנים "היעדים המועדפים על משפחות הם היער השחור בגרמניה, ארץ האגמים של צפון איטליה, טיול פארקים בבלגיה, הולנד וצרפת וטיול בקרואטיה, סלובניה ואוסטריה". וחלפי מפרטת: "משפחות רבות יצאו לטיולים מאורגנים למשפחות, המשלבים ביקור באמסטרדם, בריסל, פריז, דיסנילנד פריז, פארק אפטלינג ועוד, או לטיול מאורגן למשפחות ליער השחור שבו מבקרים, בין השאר, בפארק אירופה, מינכן, פרייבורג, בחבל אלזס שבצרפת ובעיר שטרסבורג, פארק המים נאוטילנד, פארק לגולנד ועוד. יעד נוסף שאליו יגיעו המשפחות הוא ספרד, בטיול מאורגן לברצלונה וקוסטה ברווה, שבו יהנו הילדים ויכייפו בפארק השעשועים פורט אבנטורה, פארק המים מרינלנד, ברצלונה, קוסטה ברווה והמונסרט".
להרכיב את הטיול לבד? לדברי זכאי, "בסופו של דבר, הבחירה בחבילה סגורה או בהרכבה עצמית (חבילה דינמית) מושפעת מאוד מהיעד שאליו רוצים להגיע, ותלויה גם בימי השהייה ביעד. למשל, טיול עם הילדים בפארקי השעשועים בהולנד, צרפת ובלגיה - אנשים רבים יעדיפו לצאת לטיול מאורגן ולא 'לשבור את הראש' יותר מדי, אולם יש אנשים שיעדיפו להרכיב את הטיול בעצמם, ולהגדיר את משך הטיול ולהחליט כמה ימים ישהו בכל יעד. במצב כזה, לקוחות יצטרכו לבחור בעצמם את הטיסות, טיסות פנים או השכרת רכב ומלונות כמובן". זכאי מוסיפה כי "מצד אחד, 'החבילות הדינמיות' מומלצות ללקוחות שמוכנים להקדיש זמן לחיפוש, בירור ובניית מסלול טיול. מדובר באנשים שיודעים מה הם רוצים. מצד שני, הן מיועדות עבור לקוחות שמחפשים חופשה ביעד שאליו לא מציעים חבילות מוכנות או בתקופת ביקוש נמוכה יחסית שבה יורד גם ההיצע".
אפשרות אחרת, שהולכת ותופסת תאוצה בשנים האחרונות בקרב משפחות, היא האופציה של שהות במקום אחד ולצאת ממנו ל"טיולי כוכב". במקרה כזה, מומלץ בדרך כלל להתגורר באחד מכפרי הנופש הפזורים ברחבי אירופה, שלדברי רון "מציעים יחידות אירוח מרווחות בלב מרחבים ירוקים ועצומים, הכוללים מדשאות, עצים, פארקים, אגמים ומגוון מתקנים שונים לכל המשפחה. כמו כן, בדרך כלל יחידות האירוח מציעות חדרי שינה מרווחים, סלון, טלוויזיה, פינת אוכל, מרפסת וגינה וכן מטבח מאובזר במיוחד. לסיכום, כל מה שצריכה משפחה בחופשה, נמצא ביחידות האירוח של כפרי הנופש או בסביבתן ותורם להשגת חופשה נוחה, כיפית וכמובן מגבשת לכל המשפחה!". היעדים המבוקשים ביותר לטיולי פארקים באירופה הם הולנד והיער השחור.